Papersnake/gushiwen huggingface dataset:
杂曲歌辞。车遥遥
张籍（唐代）

征人遥遥出古城，双轮齐动驷马鸣。山川无处无归路，

念君长作万里行。野田人稀秋草绿，日暮放马车中宿。

惊麏游兔在我傍，独唱乡歌对僮仆。君家大宅凤城隅，

年年道上随行车。愿为玉銮系华轼，终日有声在君侧。

门前旧辙久已平，无由复得君消息。
诉衷情（端午宿合路）
姜夔（宋代）

石榴一树浸溪红。零落小桥东。五日凄凉心事，山雨打船篷。

谙世味，楚人弓。莫忡忡。白头行客，不采苹花，孤负薰风。
自广
黄文雷（宋代）

今古纷纷孰控抟，太平方寸豁忧端。后千年去人何似，外九州来天更宽。

风雨南山飞霹雳，江湖北斗挂阑干。要知元命真消息，沧海神龙自屈蟠。
偈颂四十一首
释慧晖（宋代）

寂灭真功元无体，无功妙旨太深深。
同中有异粗中细，异中有同念里心。
送王大参明甫之秦中兼寄张方伯子文
谢榛（明代）

岛夷能禦待论功，歌起渔樵吴会同。兵甲威名悬海上，旌旄行会入关中。

金城远抱山河地，宝气犹存秦汉宫。君见张衡正秋兴，三峰欲赋两争雄。
八月一日微雨骤凉
陆游（宋代）

流汗沾衣喘不供，孰知有此快哉风！新凉忽觉从天下，残暑真成扫地空。
恰转轻雷过林坞，已吹好雨到帘栊。
幽人病愈闲无事，剩赋歌诗乐岁丰。
绍兴亲享明堂二十六首
佚名（隋代）

应天以实，已事崦竣。
氈案朝帝，竹宫拜神。
灵光下烛，协气斯陈。
福禄时万，基图日新。
檀度庵观平南王第十三郡主自悟大师画像
倪鸿（清代）

结得团焦在穗城，头衔要署大师名。粉侯不嫁非无福，飘泊怜他孔四贞。
送胡叔献被召二首
刘克庄（宋代）

解瑟于今又再秋，弓旌所致总名流。
积轻曾覆祁公鼎，偏重能翻涑水舟。
袖里缠文差快意，局傍观弈尚私忧。
信庵丞相如通讯，为说狂生霜满头。
冬行三首
卢仝（唐代）

虫豸腊月皆在蛰，吾独何乃劳其形。小大无由知天命，

但怪守道不得宁。老母妻子一挥手，涕下便作千里行。

自顾不及遭霜叶，旦夕保得同飘零。达生何足云，

偶然苦乐经其身。古来尧孔与桀跖，善恶何补如今人。

长年爱伊洛，决计卜长久。赊买里仁宅，水竹且小有。

卖宅将还资，旧业苦不厚。债家征利心，饿虎血染口。

腊风刀刻肌，遂向东南走。贤哉韩员外，劝我莫强取。

凭风谢长者，敢不愧心苟。赁载得估舟，估杂非吾偶。

壮色排榻席，别座夸羊酒。落日无精光，哑暝被掣肘。

漕石生齿牙，洗滩乱相掫。奔澌嚼篙杖，夹岸雪龙吼。

可怜圣明朝，还为丧家狗。通运隔南溟，债利拄北斗。

扬州屋舍贱，还债堪了不。此宅贮书籍，地湿忧蠹朽。

贾僎旧相识，十年与营守。贫交多变态，僎得君子不。

利命子罕言，我诚孔门丑。且贵终焉图，死免惭狐首。

何当归帝乡，白云永相友。

不敢唾汴水，汴水入东海。污泥龙王宫，恐获不敬罪。

不敢蹋汴堤，汴堤连秦宫。蹋尽天子土，馈餫无由通。

此言虽太阔，且是臣心肠。野风结阴兵，千里鸣刀枪。

海月护羁魄，到晓点孤光。上不事天子，下不识侯王。

夜半睡独觉，爽气盈心堂。颜子甚年少，孔圣同行藏。

我年过颜子，敢道不自强。船人虽奴兵，亦有意智长。

问我何所得，乐色填清扬。我报果有为，孔经在衣裳。
芳草渡
贺铸（宋代）

留征辔，送离杯。羞泪下，捻青梅。低声问道几时回。秦筝雁促，此夜为谁排。

君去也，远蓬莱。千里地，信音乖。相思成病底情怀。和烦恼，寻个便，送将来。
次韵大人正月十四日作
刘跂（宋代）

端闱夜许都人望，红伞亭亭坐南向。烛龙影落陆海中，广乐声在钧天上。

华严宝藏光景出，双鸾飞下蓬莱嶂。大平天子千万岁，呼舞共作嵩山唱。

小臣踯躅百寮底，未许外班陪末行。今来沦落一何极，山城装点成穷相。

苦吟漫欲酬节物，拥膝句作酸寒状。搜抉浑如饵毒药，畏缩更似藏私酿。

诗成竟亦勿交涉，欲取楼兰经乐浪。典衣聊复沽市酒，一饮径醉成昏忘。

黄昏陋巷灯火绝，守把不费城门将。岂不见人生欢乐易生悲，惟有静默长无量。
至鄂期年以饟事不给於诗己亥夏五廿有八日始
岳珂（宋代）

人生邂逅适相懽，一曲高歌行路难。
频寄诗筩君勿厌，种花持钓是闲官。
秋怀
释超雪（明代）

比来秋落莫，高枕菊花前。古木收残雨，疏篱宿冷烟。

三山人自远，千里恨难传。何处砧声急，悠悠到耳边。
买山吟
于鹄（唐代）

买得幽山属汉阳，槿篱疏处种桄榔。

唯有猕猴来往熟，弄人抛果满书堂。
洞仙歌
柳永（宋代）

佳景留心惯。况少年彼此，风情非浅。有笙歌巷陌，绮罗庭院。

倾城巧笑如花面。恣雅态、明眸回美盼。同心绾。算国艳仙材，翻恨相逢晚。

缱绻。洞房悄悄，绣被重重，夜永欢馀，共有海约山盟，记得翠云偷剪。

和鸣彩凤于飞燕。间柳径花阴携手遍。情眷恋。向其间、密约轻怜事何限。

忍聚散。况已结深深愿。愿人间天上，暮云朝雨长相见。
续题郭功甫诗卷
李廌（宋代）

诗道今萧索，骚人古困穷。
夜寒金殿冷，秋静蜀关空。
厩隶縻宛马，坛巫诔守宫。
采珠探水府，丝黍慎蛟龙。
借虚翁涌金门城五诗韵以写幽居之兴
杨公远（宋代）

时光迅速走双轮，忽忆前朝事已陈。
门外难交骑马客，竹边惟结话诗人。
生来岂羡陶朱富，老去宁甘原宪贫。
处世自怜浑不解，江山聊助笔头春。
贺罗将仕拜命
李庭（金朝）

问君为况近如何，若了青衫好事多。
待献嘉谋裨北阙，未容高卧向南坡。
竞辰事业常无倦，垂世功名要不磨。
应笑柏山疏懒客，羊裘鹤发钓烟波。
入浏阳三都写似卜守约守愚子贤三秀才
张天赋（明代）

踏入三都景色新，旷然一个洞天春。溪头流水源头活，眼底青天画底神。

边境无风嘶战马，龙门有客问通津。天王欲树中兴业，梦卜须求姓吕人。
寒食雨中，同舍约游天竺，得十六绝句呈陆务
杨万里（宋代）

城里哦诗枉断髭，山中物物是诗题。
欲将数句了天竺，天竺前头更有诗。
蒋处士宅喜闲公至
喻凫（唐代）

绝杯夏别螺江渡，单钵春过处士斋。

尝茗议空经不夜，照花明月影侵阶。
山中寄外
龙辅（宋代）

脚下绣宫鞋，殷勤为郎做。
今日贪看山，凤头半已破。
奉送姜邦傑出關
陆游（宋代）

十年好句满人间，不欠诗名只欠闲。
剩欲贺君君领否，新衔两字是梅山。
戏题胆瓶蕉
楼钥（宋代）

垂胆新瓷出汝窑，满中几荚浸云苗。
瓶非貯水无由罄，叶解流云自不凋。
露缀疑储陶令粟，风摇欲响许由瓢。
相携同到绿天下，别是闽山一种蕉。
之石窟寺马上作
韩维（宋代）

今辰忘我劳，幽事随所历。
翠麦回一川，黄花明半壁。
山林契宿尚，老大悲物役。
便欲从溪僧，分居窟崖石。
石榴
杨万里（宋代）

深著红蓝染暑裳，琢成纹玳敌秋霜。
半含笑里清冰齿，忽绽吟秋古锦囊。
雾縠作房珠作骨，水精为醴玉为浆。
刘郎不为文园渴，何苦星槎远取将。
点绛唇·感兴
王禹偁（宋代）

雨恨云愁，江南依旧称佳丽。水村渔市，一缕孤烟细。
天际征鸿，遥认行如缀。平生事，此时凝睇，谁会凭栏意。(栏 通：阑)
和公仪游太华
文彦博（宋代）

山水清音步步随，谢家歌舞岂须携。深游雾市身应润，直上莲峰路不迷。

细草舒茵承蜡屐，长松倾盖护云梯。岩隈灵药皆堪采，采得盈箱亦自提。
和李书记席上见赠
薛涛（唐代）

翩翩射策东堂秀，岂复相逢豁寸心。

借问风光为谁丽，万条丝柳翠烟深。
齐安郡后池绝句
杜牧（唐代）

菱透浮萍绿锦池，夏莺千啭弄蔷薇。
尽日无人看微雨，鸳鸯相对浴红衣。
为姑苏陈子平题山居图黄公望作
萨都剌（元代）

尘途宦游廿年馀，每逢花月满幽居。烟萝荦确走麋鹿，云壑窈窕通樵渔。

那如隐君不出户，读尽万卷人间书。有生穹壤贵自摅，布韦轩冕奚锱铢。

便当买山赋归欤，石田老我扶犁锄。
秋日闲居二首
姚合（唐代）

九陌宅重重，何门怜此翁。荒庭唯菊茂，幽径与山通。

落叶带衣唯，闲云来酒中。此心谁得见，林下鹿应同。

先忆花时节，家山听更归。爱诗看古集，忆酒典寒衣。

睡少身还健，愁多食不肥。自怜疏懒性，无事出门稀。
送友赴试钜野送之西门时方有外舅之戚极目无聊归不得卧作诗五首却寄以风云入壮怀为韵 其二
葛胜仲（宋代）

此子早树立，抗志高浮云。委蛇处州巷，颇以隽秀闻。

挟书从我游，追琢益自勤。便便经与史，用志初不分。

疑篇了咄嗟，确论摧纷纭。文辞近道要，见者笔为焚。

差肩鲁诸儒，蔼蔼扬清芬。秋风济阳战，足扫千人军。

只今呼贺酒，伫子归策勋。
藏舟浦
马汝骥（明代）

凤殿临瑶水，龙舟锁白云。
楼台疑上汉，箫鼓忆横汾。
池岂昆明凿，波犹太液分。
昔年浮万里，兰桂咏缤纷。
墙下对淮山独坐
吴与弼（明代）

徐步閒来藉草吟，淮山面面感人深。若为飞度晴岚表，一览中原畅夙心。
暮春访云川先生观清明社集南垞诸作亦和一律
吴培源（清代）

春光已过半，风雨滞孤村。无酒作寒食，落花空掩门。

旧友怀社曲，嘉会集南园。却喜今诗伯，薪传又有孙。
癸酉腊雪
孔武仲（宋代）

又见同云合，朝来雪满天。
寒生梁苑席，兴在越溪船。
不复风鸣屋，应须泽到泉。
农家相庆喜，处处亩锺田。
缘路
元稹（唐代）

总是玲珑竹，兼藏浅漫溪。沙平深见底，石乱不成泥。

烟火遥村落，桑麻隔稻畦。此中如有问，甘被到头迷。
句
释善昭（宋代）

雪埋夜月深三尺，陆地行舟万里程。
蓉湖消夏竹枝词十首 其五
秦燮（清代）

樽前度曲敛双蛾，酒入香腮媚语多。郎酌半杯侬半盏，十分沉醉不胜歌。
卧舆
陆游（宋代）

白首躬耕已有期，凤城归路却迟迟。
卧舆拥被听秋雨，占尽人间好睡时。
九月四日偕弟可玉外甥张敏修吾孙栋游西山访古追怀甲戌旧游感叹不已纪事五十韵
徐瑞（宋代）

秋日清且厉，发兴山西游。步出钱塘门，累累但荒丘。

繁华歘消钱，王气竟谁收。寂寞石函桥，小水清浅流。

秦皇缆船处，螺髻现佛头。虽非凌云像，雄伟亦罕俦。

开示一指禅，观者领悟不。作礼三皈依，将行复绸缪。

浮屠踞山巅，何年困郁攸。返步遵大路，丛薄新篁抽。

前有佛足泉，一窦清浏浏。凄凉鄂王祠，墓道锁松楸。

可怜忠烈魂，寄此土一抔。遗像俨中堂，怒气横双眸。

误国彼何人，寸斩不足酬。迤𨓦访玉泉，泓澄湛灵湫。

老龙閟神踪，金鳞自夷犹。白诗揭楣间，三叹岁月悠。

荆榛何王府，瓦砾谁家楼。当年歌舞地，今纵羊与牛。

或为少僧庐，或为老圃耰。径趋九里松，吴笔劲且遒。

灵鹫号飞来，荒幻不可诹。直北抵灵隐，殿宇壮岩陬。

高峰堪远眺，欲上畏搀楼。冷泉贮清寒，古木扶盘樛。

瀹茗鬒发妇，呼猿白头嫂。岩洞千佛相，黄金饰雕锼。

古人留姓字，兴怀仰先猷。但恨芳秽杂，残缺难尽收。

面南历三竺，气象恰相侔。山石剧荦确，竹树含清幽。

苍藤蔽白日，略彴临清沟。小憩流觞亭，饮泉雪入喉。

上竺擅翠密，啸壑风飕飗。修然白衣仙，坐阅尘世浮。

寺有野处碑，文章粲炳彪。陆子亦有记，日晚读不周。

匆匆回六桥，胜处难穷搜。三贤堂久芜，湖山迹空留。

玲珑一片石，屹立独忘忧。遥睇孤山云，高致希前修。

忆昔纵游赏，冰盘罗珍羞。画舫载娉婷，箫鼓拥俳优。

回首烟尘飞，四十又四秋。朋侪怆丘首，桑海惊风沤。

山川无古今，抚事增羁愁。买船绝湖归，城市灯火稠。

同行二三子，小酌杂嘲讴。诗成渐挂漏，醉墨如蟠虬。
寄张肖甫时备兵天雄 其三
欧大任（明代）

边隅今不耸，赵魏近何如。晓色收烽燧，秋声傍羽书。

投醪雕马水，凭轼昼熊车。高宴军中乐，题诗一寄予。
五峰竹
黄彦平（宋代）

此君抱节怀霜露，裁以广寒修月斧。
区区拔颖陋管城，落落中绳宜岫府。
潜心几绝西门佩，隶古亲传伏生语。
后来颉颃追时好，客卿子墨先生楮。
慈恩柿叶剡溪藤，俗嗜纷纷那足数。
何人喜事翻新制，林下风流微近古。
宣心写面却缄囊，百划千葩增媚妩。
青奴小忍供笔砚，晴窗示尔梅花赋。
送绰侄住庵吴兴山中
陆游（宋代）

湖海相从十日留，颇哀老子鬓惊秋。
目光犹射车牛背，不用殷勤举话头。
程乡学生钟宏求社学记赠之
陈献章（明代）

千里来携欠一图，东南村构几模糊。人扶世教何妨切，老向斯文自愧疏。

云谷许还徽国主，周溪流到长官居。秋风海上无穷意，也向程乡社学书。
送钱驾部知邛州
梅尧臣（宋代）

细雨梅初熟，轻寒麦已秋。
路危趋剑道，梦稳过刀州。
秦栗非吴食，巴粳类越畴。
当垆无复旧，试似长卿永。
望夜德新弟邀池上酒阑浩歌潮落人散粹之即席
李弥逊（宋代）

平生七不堪，造物不能令。
从人较痴黠，百负未一胜。
一丘收桑榆，外物听衰盛。
解缨清泠上，稍觉尘土净。
孤飞团团月，似我灵府莹。
偶逢一坳水，即现大圆镜。
杯中见山绿，夜午觉已正。
喧呼众宾欢，嗑嗒四谷应。
新诗带潮湍，浩唱起人定。
褰衣踏清影，藻荇耿深径。
江山有精色，远目不知暝。
欲去还复留，苹梢惹归艇。
赠包安静先生茶二首 其二
苏轼（宋代）

建茶三十片，不审味如何。奉赠包居士，僧房战睡魔。
晚立普明寺门，时已过立春，去除夕三日尔，
杨万里（宋代）

萧萧淅淅荻花风，惨惨澹澹云物容。
欲雪不雪关得侬，得物未物一莞中。
年华纵留春巳换，半生作客今何恨。
夜来飞霰打僧窗，便恐雪真数尺强。
催科不拙亦安出，吾民沥髓不濡骨。
边头犀渠未晏眠，天不雨粟地流钱。
即事二首
司空图（唐代）

茶爽添诗句，天清莹道心。只留鹤一只，此外是空林。

御礼征奇策，人心注盛时。从来留振滞，只待济临危。
秋兴
陆游（宋代）

蓬蒿门巷绝经过，清夜何人与晤歌？蟋蟀独知秋令早，芭蕉正得雨声多。
传家产业遗书富，玩世神通醉脸酡。
如许痴顽君会否？一毫不遣损天和。
夏日华山别韩博士愈
鲍溶（唐代）

别地泰华阴，孤亭潼关口。夏日可畏时，望山易迟久。

暂因车马可，一逐云先后。碧霞气争寒，黄鸟语相诱。

三峰多异态，迥举仙人手。天晴捧日轮，月夕弄星斗。

幽疑白帝近，明见黄河走。远心不期来，真境非吾有。

鸟鸣草木下，日息天地右。踯躅因风松，青冥谢仙叟。

不知无声泪，中感一颜厚。青霄上何阶，别剑空朗扣。

故乡此关外，身与名相守。迹比断根蓬，忧如长饮酒。

生离抱多恨，方寸安可受。咫尺岐路分，苍烟蔽回首。
点绛唇 题自画梅花障子
周日蕙（清代）

春到江南，凭君报道春无价。一枝横挂。宜淡宜浓画。

玉魄冰魂，总胜凡花也。真潇洒。暗香浮夜。淡月疏篱下。
邓程二子传法於予清坛事毕赋诗以遗之
张继先（宋代）

不闭三天道，难回二子诚。
露章招有感，裂帛喜为盟。
神剑一日试，法灯千古明。
内观当自悟，至理本无情。
花心动 其二 用谢无逸韵同沈遹声张砥中作
俞士彪（清代）

檀口喷香，呵粉壁、到得几时能热。花底鹣鹣，并影和鸣，忍把网罗张设。

杜鹃未劝春归去，先呕尽、一腔心血。临岐语、怕伊忘却，带头曾结。

谁个恩情肯撇。便拚死相思，也应心悦。泪眼迷离，纵卜金钱，难辨六爻单拆。

银河催趱鹊桥成，浑不管、天边孤月。花谢也、还要问他根节。
念奴娇 破山寺六朝松用前韵
王策（清代）

支离俶诡，是苍龙遗蜕，千年神物。鳞爪开张髯鬣动，长护经台断壁。

黛色捎云，铜根蚀雨，历遍严霜雪。昼饥夜冻，此翁信是奇杰。

携客憩石凭阑，婆娑其下，不尽风雷发。便欲图归县座右，又恐通灵变灭。

拔地撑天，树真难老，人易星星发。六朝何在，寺楼斜挂残月。
和刘漕明复观吴生画
冯山（宋代）

古观萧条昔未名，却因吴笔助神灵。能将万化豪端意，写出群仙物外形。

俊逸状如裴剑舞，周环时见蜀山青。阴兵耸动惊魑魅，真仗飘摇拥户庭。

按部每来除枳棘，题诗留与禦风霆。因嗟画癖无由见，魂逐车尘为一经。
题郑子真画四季诗意
白珽（元代）

红杏绿杨，永书野服。
柴门散仙，莫道无人。
知处东风，都在吟笺。
湘阴县送迁客北归
李群玉（唐代）

不须留薏苡，重遣世人疑。瘴染面如檗，愁熏头似丝。

黄梅住雨外，青草过湖时。今日开汤网，冥飞亦未迟。
感物
陆游（宋代）

提壶劝客饮，架犁课农耕。
鸠方喜归还，蚁又以族行。
大化职雨阳，我窗更晦明。
芸芸观万物，一笑了此生。
河传·棹举
顾敻（五代）

棹举，舟去，波光渺渺，不知何处？岸花汀草共依依，雨微，鹧鸪相逐飞。
天涯离恨江声咽，啼猿切，此意向谁说？倚兰桡，独无聊，魂消，小炉香欲焦。
如梦令·桃李东风不耐
许有壬（元代）

桃李东风不耐。好在西山如黛。杖策看山来，正尔青青相待。无柰。无柰。却被暮云妨碍。
读谷原清隐庵感旧诗却寄温州 其四
汪仲鈖（清代）

寂寞为床摈影聊，药匙茶筅送昏朝。三楹老屋攻无蚁，百轴残书护有猫。

摹古但蕲车合辙，违时安觊树同条。思君一语何由面，梅雨潺潺发短谣。
送魏广下第归扬州宁亲
李端（唐代）

游宦今空返，浮淮一雁秋。白云阴泽国，青草绕扬州。

调膳过花下，张筵到水头。昆山仍有玉，岁晏莫淹留。
洞中天 赠员先生
马钰（金朝）

蓦想浮华痛我心。暂时荣显落沉沦。争如物外逍遥客，岂似寰中自在人。忘俗虑，乐清贫。住行坐卧哩＊。炼烹玉鼎长生药，保养金炉不死
雨花台
方岳（宋代）

孤云落日倚西风，历历兴亡望眼中。
山入六朝青未了，江浮五马恨无穷。
客愁已付葡萄绿，迳雨空余玛瑙红。
我亦欲谈当世事，无人唤醒紫髯翁。
古暖今
车万育（清代）

古暖今，圆暖方。严寒暖酷暑，春暖暖秋凉。
晨暖暮，雪暖霜。和风暖细雨，朝霞暖夕阳。
桃暖李，柳暖杨，莺歌暖燕舞，鸟语暖花香。
兖学叙旧呈子充
葛胜仲（宋代）

羲和无停轮，年鬓日夜改。惟有金兰心，岁晚依然在。

颇忆四门馆，研席同诸生。联名理朱穆，结驷留阳城。

缟纻初定交，车裘容共敝。骏马驰春风，休沐章台市。

年少未涉道，惟论场屋文。鼻息拂霄汉，心期勇风云。

春闱锁儒仙，试席两心竞。阆仙时乞灵，孤懿肯移病。

喜君先得桂，时我犹飘蓬。凤凰黄鹄叹，振手国门东。

离群十周星，为僚一都会。涵牛鼎烹鸡，邑小非材配。

理县不用谱，政如密与蒲。糗水代厨传，木索閒庭除。

肯怜冰子穷，夜冻午不粒。绨袍累故人，口腹烦安邑。

更迂长者辙，来顾空宇中。坐令羁官兴，不复叹秋风。
咏窗
张继先（宋代）

无意殷勤遮皓月，有心特地隔红尘。
从兹虚室长生白，占得桃源洞里春。
秘省金鱼一首
王琮（宋代）

落叶阑干小立时，诸公慨想到腰围。
但知官饼堪为饵，不识人间有钓矶。
李靖天瓢图
郑思肖（宋代）

梦里骑龙出八荒，扫空热恼作清凉。不消数滴天瓢雨，净洗娑婆透骨香。
某
米芾（宋代）

百尺青琅玕，浸以万丈澜。我欲撷柯梗，一蠡酌知难。

屡亦为世有，岂不诘其端。嶷嶷吕汲公，捧日当碧天。

简直抱一气，代理夫何言。有志隆宋业，无心崇党偏。

透璞辨珉玉，披蓁刈兰荪。腐儒自束发，口诵六艺言。

治乱甚白著，用舍岂一贤。明时贵知用，自古迟暮年。

敢陈必尧舜，况时值娲轩。岂徒琢空文，文奸笼群顽。

汩没俗眼顺，妒嫉儿女谖。窃取为利路，死弃等草菅。

朝哦不求和，暮吟不揭竿。不叹岁不与，惟恐枉所存。

愿披向龟鉴，大叫出肺肝。精诚露皎皎，洞彻金石坚。

康济有次第，沿革自贯穿。删除救灾法，下民不弃田。

剔抉经费壅，源源如流泉。思豫近习隙，不紊出纳专。

正姓以明本，捐赏以运边。改弊贵无迹，移风当有筌。

窃邑饱妻子，封豕所并肩。法令若薪束，不息不敢剸。

亦不叹折腰，所叹志不宣。时乎恍易失，发白怅刚悁。

迟迟竟去国，浼浼临长川。此志苟不遂，江湖终浩然。
文宣王及其弟子赞
宋高宗（宋代）

师席高振，大成是集。
至道克传，贤达斯执。
善道云袤，儒风可立。
渔阳之士，得跂而及。
雁图
姜夔（宋代）

万里晴沙夕照西，此心唯有断云知。
年年数尽秋风字，相风江南摇落时。
下横山，滩头望金华山四首
杨万里（宋代）

玉立金华霄汉间，帝封天女鍚仙山。
被他走下严滩去，一水穷追竟不还。
颂古十九首
释法全（宋代）

乱撒明珠颗颗晶，走盘应不贵金声。
谁家女子能针红，一串穿来不剩星。
阆人蒲君锡提举 其二
饶节（宋代）

魔法年来逞独雄，不令人说悟圆通。傥无上士已亲證，争识吾家是正宗。

饱腹岂因餐画饼，开花须是得春风。从今同道方相委，九尾乌龟啸月中。
予长女归叔尚偕往江津作诗送之
晁公溯（宋代）

薛郎吾娇客，昨肯过彭濮。
相从虽云久，一岁如转烛。
外堂忽有虽，归驾行当促。
自称先君子，嗣以病家督。
焉能主烝尝，我祭则受福。
吾诚爱吾女，抚视长不足。
人皆念其子，此事非我独。
敢欺泉下友，已拱宰上木。
论情夫何远，守墓亦所欲。
老夫怀津乡，山好田土沃。
寻穿蜂窠硖，但种鸦铁谷。
先营五亩宅，仗尔今往卜。
村居初夏五首 其五
陆游（宋代）

故乡风物胜荆吴，流水青山无处无。列植园林多美果，饱锄畦垄富嘉蔬。

桥边来淬剶桑斧，池畔行芟缚粽菰。我有素纨如月扇，会凭名手作新图。
菩萨蛮（菊花）
李处全（宋代）

四时皆有司花女。杪秋犹见花如许。想得紫金丹。工夫造化间。

春莺留弱羽。更渍蔷薇露。莫取落英餐。留供醉眼看。
九日独酌
刘效祖（明代）

南山遥对菊花开，欲采无人为举杯。
纵说柴桑贫谢客，何曾不许白衣来。
休沐端居有怀希圣少卿学士
杨亿（宋代）

凝尘满榻素琴横，岸帻孤吟意未平。
茗粥露芽销昼梦，柘浆云液浣朝酲。
水沉朱李金瓶澀，风猎幽兰羽扇轻。
独忆当筵试汤饼，谪仙冰骨照人清。
雾峰杂咏十首 六 龙文轩
林朝崧（清代）

爱客时将车辖投，酒中堪隐老何求。秫田下噀年年乐，陶令閒居署醉侯。
夜坐
陆游（宋代）

白首仍多病，青灯独掩扉。
云低闻雁过，雨急待儿归。
两蜀故人寄余阆中左绵题名石刻来皆二十余年
陆游（宋代）

忆过西州乐饮时，百车载酒万花围。
只言身外皆余事，岂信人间有骇机。
雪鬓已成新梦境，缁尘空化旧征衣。
早知一笑难如此，剩判年光醉不归。
寒
刘克庄（宋代）

趁得清明几日闲，不禁连雨作春寒。
小窗对客开新煮。艺罢沈香看牡丹。
七夕
曹松（唐代）

牛女相期七夕秋，相逢俱喜鹊横流。彤云缥缈回金辂，

明月婵横挂玉钩。燕羽几曾添别恨，花容终不更含羞。

更残便是分襟处，晓箭东来射翠楼。
青云峰
李义山（宋代）

瀛洲拟岘屡凭栏，不得江山四面看。欲识青云奇绝处，碧天无际裹峰峦。
瀼西
陆游（宋代）

千载瀼西路，今年著脚行。
匆匆衰已具，渺渺恨难平。
绝壁猿啼雨，深枝鹊报晴。
亦知忧吏责，未忍废诗情。
木阑花慢 春日游晋祠（石刻，至元壬午 雨
李时（宋代）

忆阑亭佳致，从宪长，剩追寻。问开花高山，晋祠流水，谁是知音。虽无凤笙龙管，劝行杯、时有不弦琴。马首家家明月，眼前处处禅林。一觞一咏畅怀襟。尘世任浮沉。莫论兴亡，休争人我，且乐欢心。韶华岂能常在，又斜阳、西下暮云深。好袖东风归去，春宵一刻千金。
丁香结（商调）
周邦彦（宋代）

苍藓沿阶，冷萤黏屋，庭树望秋先陨。渐雨凄风迅。淡暮色，倍觉先林清润。汉姬纨扇在，重吟玩、弃掷未忍。登山临水，此恨自古，销磨不尽。

牵引。记试酒归时，映月同看雁阵。宝幄香缨，熏炉象尺，夜寒灯晕。谁念留滞故国，旧事劳方寸。唯丹青相伴，那更尘昏蠹损。
建岙即事
张邦奇（明代）

乱峰堆里禅居隐，落日松风兴无尽。
山僧乍喜远客来，手把长镵新笋。
京师叛乱寄诸弟
韦应物（唐代）

弱冠遭世难，二纪犹未平。羁离官远郡，虎豹满西京。

上怀犬马恋，下有骨肉情。归去在何时，流泪忽沾缨。

忧来上北楼，左右但军营。函谷行人绝，淮南春草生。

鸟鸣野田间，思忆故园行。何当四海晏，甘与齐民耕。
又和史院晚出
韩维（宋代）

新雨稍添清禁润，斜阳初下直庐明。
方惭饱食无裨补，更作长廊百步行。
步颂臣题帐眉原韵
林朝崧（清代）

燕寝香凝宝篆灰，鸟啼窗外转幽哉。先生不作封侯梦，懒向邯郸借枕来。
集杜五首 其三 重游寺阁醉望
郑学醇（明代）

水阔苍梧野，秋风已飒然。浮云连海岱，楼阁倚山巅。

把酒从衣湿，频游任履穿。乾坤万里眼，恣意向江天。
颂古
释慧空（宋代）

宗师一等把宗纲，鲁祖垂慈太著忙。
璞玉浑金虽定价，往来多是不相当。
次韵李耸卿
陈渊（宋代）

前辈风流晓露零，忽逢豪士壮心惊。雷霆落笔千人扫，珠玉成诗万户轻。

应许翰林追敏捷，肯容开府斗新清。向来乞米无佳传，端欲投瓜趣报琼。
千秋岁 效连咏体，夔笙得前拍，予继声
朱祖谋（清代）

玉宇琼楼，绿尊翠杓。不分伤春蹙眉萼。花辞故枝忍烂漫，萍黏坠絮仍飘泊。

宝奁金，锦衾铁，总成错。

昨夜梦沈情事各。今夜梦回思量著。那惜行云楚台约。

当初莫愁愁似海，而今瘦沈腰如削。四条弦，五纹绣，浑閒却。
咏蓍诗
范筠（宋代）

数奇不可偶，性直谁能纡。祯蔡优灵异，祥云降温腴。
陆丹徒年兄招饮甘露寺
邓云霄（明代）

古来北固号吴关，云水楼台罨画间。主人风流美为政，暇日携客同登攀。

长洲仙令罗浮子，喜往名山洗心耳。蹑屐高冲宿雾收，振衣长啸雄风起。

此时春日丽春台，桃花杏花次第开。山头莺鹤不避客，眼底鱼鸟皆迎杯。

江胥出游群龙舞，湘妃挟瑟冯夷鼓。命句愁翻鲛室珠，挥巾恐挂珊瑚树。

春台长日坐氤氲，下界喧嚣寂不闻。冯阑洒酒来空翠，击节征歌伫白云。

半酣遥措金陵城，六代兴亡似醉醒。连天江水千重碧，隔岸扬州一片青。

江水东流达海门，烟波渺渺得仙源。金焦何必誇名胜，蓬岛犹闻列上尊。

两腋雄风将羽化，半生傲骨终难下。便可三山跨凤皇，谁堪五斗呼牛马。

携来甘露满冰壶，一滴灵芽永不枯。主人已傍山阴住，为问门前旧镜湖。
满庭芳（郭县尹美任）
熊则轩（宋代）

波有颓澜，渴无冷镬，谁言制邑为难。汾阳善政，史在笑谈间。三载刑清讼简，官事辨、俗阜民安。帘垂画，焚香宴坐，犹得半清闲。

西风，催入觐，声驰当道，名达朝端。任锦溪溪上，卧辙攀辕。从此燕辕北去，好官样、留与人看。扁舟稳，图书外，惟有月俱还。
次楚山见寄
萧立之（宋代）

穿青度密且衡门，剪纸谁招客子魂。少不若人伤老大，死无容力为乾坤。

一枰孰与危机活，千古难磨此道存。前有长蛇后猛虎，少陵只合老羌村。
偈颂七十八首
释正觉（宋代）

脱去还如鸟出笼，水云将与旧来同。
依俙似曲才堪听，又被风吹别调中。
怀寄眉山知县王辟寺丞
魏野（宋代）

仲先别仲通，长忆又长慵。
有梦应相信，无书想见容。
尘埃五十驿，山水几千重。
老去难寻访，何时得再逢。
悼张道古
贯休（唐代）

清河逝水大悤悤，东观无人失至公。天上君恩三载隔，鉴中鸾影一时空。

坟生苦雾苍茫外，门掩寒云寂寞中。惆怅斯人又如此，一声蛮笛满江风。
金蕉叶 昔游
王士禄（清代）

昔游记向西陵去。回油壁、个人曾遇。一笑灯前，春心暗掷幽情注。

顿使情愁如滤。

柳枝带结同心屡。尚惆怅、乌啼窗曙。可堪别后，云中无复来香雨。

忍看玉炉双炷。
白云夫旧居
李商隐（唐代）

平生误识白云夫，再到仙檐忆酒垆。

墙外万株人绝迹，夕阳惟照欲栖乌。
子龙求烟雨轩诗口占绝句二首 其一
陆游（宋代）

乌桕迎霜已半丹，哦诗终日合凭栏。霜高木落应尤好，长挂西窗更怕寒。
汪明府邀集衙斋陶驾部懋中适至同赋
胡应麟（明代）

秉烛高堂燕笑频，歌喉摇曳玳筵新。琴中白雪飞仙吏，坐上清筵挹故人。

剡曲蒹葭千里梦，河阳桃李万家春。凭栏无限青云色，欲唤双凫到紫宸。
送呈丈澹川
杨试昕（清代）

为别亦何遽，残秋细雨天。那能十日住，已见一帆悬。

落叶满前渡，归禽下晚烟。看君负奇气，杖策入幽燕。
临江仙
朱敦儒（宋代）

纱帽篮舆青织盖，儿孙从我嬉游。绿池红径雨初收。秾桃偏会游，细柳几曾愁。

随分盘筵供游语，花间社酒新篘。踏歌起舞醉方休。陶潜能啸傲，贺老最风流。
杂兴
张镃（宋代）

圣学律万世，玉振仍金声。
大贤务矫俗，始以和自名。
智者稽所终，流弊固难行。
求圆能舍规，鲁男乌可轻。
减兰十梅（早）
李子正（宋代）

阳和初布。入萼春红才半露。暖律潜催。与占百花头上开。

香英微吐。折赠一枝人已去。杨柳贪眠。不道春风已暗传。
和家兄巽翁久别听雨
刘诜（元代）

夜阑不能寐，长听雨声寒。万里风尘远，三年会聚难。

每怜伯仁胜，自作少游看。不用闻邻笛，相悲正泪潸。
自和山房十咏
李曾伯（宋代）

人生须富贵何时，驷马还家只布衣。
林壑幸便麋鹿侣，不堪寒色逐人妲。
臣龙瀑布
陈文蔚（宋代）

登陟百险艰，来看云间瀑。
飞从千仞峰，泻作一条玉。
冬夏有盈缩，古今无断续。
当日武夷翁，翩然来结屋。
题浮屠秋溟卷时以姑布术游都下 其二
胡应麟（明代）

射虎年来渐白头，南山风雪夜悠悠。他时太史传飞将，肯信平阳第一筹。
立春帖子·太上皇帝阁
周必大（宋代）

手把蟠桃植，何劳羯鼓催。
从今三万岁，十度看花开。
拟上舍寒江动碧虚诗
杨万里（宋代）

江远澄无底，秋深分外寒。
太虚元碧净，倒影动清湍。
浪雪翻空碎，天蓝落镜看。
光摇芦叶冷，声战蓼花乾。
画手琱心苦，诗脾觅句难。
人间那有许，我欲把渔竿。
酬晋侍御见寄
李端（唐代）

野客蒙诗赠，殊恩欲报难。本求文举识，不在子真官。

细雨双林暮，重阳九日寒。贫斋一丛菊，愿与上宾看。
咏史诗。秦庭
胡曾（唐代）

楚国君臣草莽间，吴王戈甲未东还。

包胥不动咸阳哭，争得秦兵出武关。
田家即事答崔二东皋作四首 其四
储光羲（唐代）

依依亲陇亩，寂寂无邻里。不闻鸡犬音，日见和风起。

赖君遗掞藻，忧来散能弭。
秋日郊居
陆游（宋代）

两翁儿女旧论姻，酒担羊腔喜色新。
不遣交情隔生死，固应世好等朱陈。
渔父词（其三）
薛师石（宋代）

平明雾霭雨初晴。儿子敲针钩成。香饵小，茧丝轻。钓得鱼儿不识名。
次韵黄华和同年九日诗十首 其九
耶律楚材（元代）

五流分洞下，一派起湖南。春水无心碧，秋山著意岚。

临济真颠汉，曹山放酒酣。许多闲伎俩，仔细好生参。
夜读杜诗契心喜成
王迈（宋代）

夜永如年眠较迟，寒声贔屭薄书帏。
静看香篆萦茶碗，细嚼槟榔当酒卮。
诗卷一工明病眼，骚人千载契心期。
偶逢会处点头笑，早被灯花圣得知。
陶隐居书堂
李之仪（宋代）

山云自往来，人事久萧索。谁为插小松，记此常栖泊。

坡陀披浅麓，窈窕带远壑。著书方呻吟，谁与会所乐。

鸾凰耿莫追，岁月俨如昨。隐约玉箫声，憔悴金匕药。

风来万籁奏，一笑竟难约。尚友徒此心，相期在寥廓。
题道士青山白云图（四首）
张以宁（明代）

仙馆白云封，青山第几重。
道人时化鹤，巢向最高松。
魏南夫丞相挽诗二首
释宝昙（宋代）

未必山东相，能留塞北声。
一身扶国是，九鼎重吾盟。
水镜人材地，风流月旦评。
早收霖雨去，星角看春耕。
霜天晓月（庆高尉）
李廷忠（宋代）

洞天仙伯。总是梅标格。来索东风一笑，香浮动、潜溪月。

寿尊谁共酌。少年花县客。试问日边春信，梁园上、正飞雪。
文武吟
邵雍（宋代）

既为文士，必有武备。
文武之道，皆吾家事。
闻放归田
邹浩（宋代）

天地曾无一物遗，孤臣今许返庭闱。黄茅瘴里抽身出，青草湖庭鼓棹归。

衣锦还乡难并比，承颜称寿倍光辉。恩深骨肉何由报，空有精诚贯紫微。
三日侍华光殿曲水宴代人应诏诗 九
谢朓（南北朝）

羽腕纤腰。
迁延妙舞。
秦筝赵瑟。
殷勤促柱。
降席连緌。
称觞接武。
稽首万年。
献兹多祜。
谢赵茂甫惠浙曹中笔蜀越薄笺二首 其一
杨万里（宋代）

公子平生无长物，几研生涯敌玉冰。二妙端能并送似，便呼毛颖试溪藤。
归山
王谌（南北朝）

特地扪萝入翠微，杨花故故点征衣。
游人尽逐暮光去，野老独征山色归。
拟泛银涛浮浩渺，难寻玉貌问芳菲。
吴亡越伯浑休问，且买清樽送落晖。
虞美人 春感 见《词综》、《词雅》
袁寒篁（清代）

轻寒渐退东风暖。漫把湘帘捲。眼前萱草不忘忧。偏是一丝杨柳、一丝愁。

年年对景增凄切。恨共丁香结。不如掩了碧窗纱。一任淡烟微雨、送韶华。
端明殿学士张公挽词
楼钥（宋代）

天分已高明，乐哉贤父兄。勋名希葛亮，问学本诸程。

襟满英雄泪，琴亡手足情。相从九泉下，何处觅三英。
金刀坑迎将家待追浆坑十余户山农不至因题其
黄庭坚（宋代）

穷乡阻地险，篁竹啸夔魖。
恶少擅三窟，不承吏追呼。
老翁燕无擅，偃蹇坐里闾。
後生习闻见，官不禁权舆。
怀书斥长吏，持杖鏖公徒。
遂令五百里，化为豺豕墟。
古来沈牛羊，檄水臣鳄鱼。
猛虎剥文章，矧而民发肤。
哀哉奉其身，曾不如鸟乌。
破家县令手，南面天子除。
要能伐强梁，然後活惸孤。
属为民父母，未教忍先诛。
山川甚秀拔，人物亦诗书。
十室有忠信，此乡何独无。
天恩敕赐为杨明府题
胡应麟（明代）

三策当年动草莱，鸣琴百里暂徘徊。园开五柳双凫驻，户植三徘驷马来。

惨淡高风神武阙，荧煌新命建章台。承家宓子飞扬甚，屈指龙光到上台。
书陈祈兄弟屋壁
王安石（宋代）

千里归来倦宦身，欲寻田宅豫求邻。
能将孝友传家世，乡邑如君更几人。
菩萨蛮（再在西冈兼怀后湖作）
苏庠（宋代）

短船谁泊蒹葭渚。夜深远火明渔浦。却忆槿花篱。春声穿竹溪。

云山如昨好。人自垂垂老。心事有谁知。月明霜满枝。
梦江南 梦寤题画水仙
吴灏（清代）

新月上，幽梦绿波仙。烟阔水寒光影乱，柔情点点泪涓涓。

肠断自年年。
题山中别业
李端（唐代）

旧宅在山中，闲门与寺通。往来黄叶路，交结白头翁。

晚笋难成竹，秋花不满丛。生涯只粗粝，吾岂讳言穷。
福州赵侍郎开城西古湖以溉田既成冀得致政丞相福公一临于是有唱和之篇二首 其二
罗愿（宋代）

南方春早冻先融，荷锸趋时小异同。要使齐民知水利，亦如前哲变文风。

四时镜净登临美，万顷云垂灌溉通。嗟我一麾江汉上，慨然歆叹似南丰。
酬崔法曹遗剑
戴叔伦（唐代）

临风脱佩剑，相劝静胡尘。自料无筋力，何由答故人。
客至忆弟二首 其一
林大春（明代）

晓月在南户，风高鸦乱諠。客从东方来，道路多险偏。

自云遇回东，渺如帆外山。但闻东上音，恨不随东还。

念已过徐泗，入共荆人言。
久不饮酒厨人献白醪却之
叶梦得（宋代）

老大无堪百不能，年来但可饮三升。斋厨何用须佳酿，莫遣征南误见称。
燕待制秋山晚景
郭祥正（宋代）

我朝妙画能山水，燕公笔法精无比。燕公山水工平远，一幅霜无折千里。

潇湘洞庭日将晚，云物萧萧初满眼。虞帝之魂招不返，霜树冥冥红叶卷。

二妃血泪知几多，竹上遗痕深复浅。渔舟片帆风已满，渔父横眠思犹懒。

时时白鹭聚圆沙，亦有行人下前坂。江回岸断数峰青，彷佛灵妃曲可听。

却逢深崦见茅屋，只欠桃花如武陵。世间何物人争诧，请说奇书并妙画。

一时鉴赏安足论，流转千年愈增价。珍绨一袭藏至珍，卷尾长篇更入神。

呜呼粉墨终成尘，唯有文章道德能日新。
春光好·花滴露
欧阳炯（五代）

花滴露，柳摇烟，艳阳天。雨霁山樱红欲烂，谷莺迁。
饮处交飞玉斝，游时倒把金鞭。风飐九衢榆叶动，簇青钱。
病起截句之一
先著（清代）

移植甘蕉为绿阴，经年长大已成林。天寒霜落休轻剪，恐有秋来未死心。
闲兴
石介（宋代）

大匠构厦屋，取直弃曲木。
如何官择人。弃直独取曲。
养苗除良莠，养民除贪垢。
存莠苗不硕，去贪民自富。
教授以忆梅韵赋雪诗蕃同之五首
赵蕃（宋代）

俸薄愁斯立，鑱长困拾遗。
经营将有赋，零落不成思。
冻结须频折，烟凝袂半缁。
阳春竟何在，卒岁以为期。
次韵前人醵更生会三首
陈著（宋代）

世变如轮到厄年，危魂飞绕万山巅。
冥心前路追陶令，回首中原属汉渊。
树鹊频惊枝上月，醯鸡苟活瓮中天。
悠悠未是归时节，风雨何□复对眠。
偈颂一百零四首 其三十
释绍昙（宋代）

咸淳更号，立见升平。两朝圣化，四海欢声。乳窦家贫开宴，用度四轻。

锦云山瀑帽，珠雪瀑悬缨。步步寒花翠结，关关幽鸟琴清。

排当不知因底事，大众万福，庆贺元正。
椿阁 其一
吕本中（宋代）

往时椿阁老，盛德传乡闾。至今风流在，遗芳殊未疏。
和花庵上牵牛花
邵雍（宋代）

叶闹深如幄，花繁翠似钿。
瀼瀼零晓露，羃羃蔽晴烟。
谢既成番次，开仍有后先。
主人凝伫苦，长是废朝眠。
答嵇康诗二首 其二
阮侃（魏晋）

双美不易居，嘉会故难常。爰自憩斯土，与子遘兰芳。

常愿永游憩，拊翼同回翔。不悟卒永离，一别为异乡。

四牡一何速，征人去路长。顾步怀想像，游目屡太行。

抚轸增叹息，念子安能忘。恬和为道基，老氏恶强梁。

患至有身灾，荣子知所康。蟠龟实可乐，明戒在刳肠。

新诗何笃穆，申咏增恺忨。舒检诏良讯，终然永厌藏。

还誓必不食，复得同林房。愿子荡忧虑，无以情自伤。

候路忘所次，聊以酬来章。
雨中过昱岭
吴锡畴（宋代）

下舆扶杖过山蹊，雨溅征裾屐溅泥。
正自不禁行路苦，一声何处竹鸡啼。
木犀著雨
释居简（宋代）

拟续小山吟，庭犀渍弗禁。再花仍剪剪，十日苦涔涔。

堕砌金难燥，随沟玉不沈。安知广寒殿，几日扫重阴。
【双调】庆东原_春思垂杨径
张可久（元代）

春思
垂杨径，小院春，为多情减尽年时俊。风摇翠裙，香飘麝尘，花暗乌云。千里意中人，一点眉尖恨。
从斤竹涧越岭溪行
谢灵运（南北朝）

猿鸣诚知曙，谷幽光未显。
岩下云方合，花上露犹泫。
逶迤傍隈隩，迢递陟陉岘。
过涧既厉急，登栈亦陵缅。
川渚屡径复，乘流玩回转。
苹萍泛沉深，菰蒲冒清浅。
企石挹飞泉，攀林摘叶卷。
想见山阿人，薜萝若在眼。
握兰勤徒结，折麻心莫展。
情用赏为美，事昧竟谁辨？
观此遗物虑，一悟得所遣。
寄净名菴僧长吉
宋祁（宋代）

故人诗未报，恨恨复经年。
梦去长江路，心知宝所天。
孤情岩桂老，逸思暮云传。
无奈缨緌累，犹乖方外缘。
磨崖碑
周缮（宋代）

笔迹因难泯，词华讵可磨。
二贤名不朽，千古著山阿。
登四望亭观雪
李曾伯（宋代）

踏雪一登城上亭，山川草木亦精神。
不知四面孰为水，但般俱是春风绿。
此际全然许和气，於中何处有纤尘。
我来谩啜茶儿去，疑是神仙境界人。
同王小资寻秋灵谷
舒芝生（清代）

一杖经行处，云峰尽日间。小桥傍竹坞，欹石乱松关。

月色偏宜水，秋光常在山。黄花新酿熟，相共白衣还。
守居园池杂题 露香亭
文同（宋代）

宿露濛晓花，婀娜清香发。随风入怀袖，累日不消歇。
留侯受南唐节度使知郡事，辟予为属，以诗谢之
詹敦仁（唐代）

晋江江畔趁春风，耕破云山几万重。

两足一犁无外事，使君何啻五侯封。
登楼
陈景元（宋代）

思乡不可得，怅望倚高楼。一道黄河水，羞随白发流。

云霾失故渡，波恶断行舟。隔岸闻渔唱，萧萧起暮愁。
和希膺韵
胡仲弓（宋代）

醉将浓墨写乌丝，湖海相逢彼一时。
洗竹仅留墙外笋，买花空拣担头枝。
白鸥早已寒前约，青鸟谁知误后期。
惆怅玉箫声已断，倚阑重省寄来诗。
将赴高安，出吉水，报谒县官，归涂宿五峰寺
杨万里（宋代）

风暄雨暖日和柔，道是穠春不道秋。
楚楚江枫新结束，柿红衫子锦缠头。
浣沙溪（黄钟）
周邦彦（宋代）

日薄尘飞官路平。眼前喜见汴河倾。地遥人倦莫兼程。

下马先寻题壁字，出门闲记榜村名。早收灯火梦倾城。
代人送友
李孝光（元代）

别离未是寻常事，要见丈夫儿女情。太傅中年犹作恶，阿蒙三日即知名。

北风鸿雁天笼野，落日牛羊路绕城。我亦平生四方愿，先生未可办归耕。
鉴湖亭
李翔（唐代）

古寺萧萧愁思浓，槛荷高下望秋风。
一尘不到真幽处，万象都含清景中。
但见溪光来远近，略无云气碍虚空。
谁知刺史标名意，一片灵台事事通。
读李训郑注传二首 其二
刘铎（宋代）

棋医入侍本防猜，偶失机权亦可哀。陈窦至今佳传在，莫从成败论人材。
简子阳廷评
高叔嗣（明代）

终日祇缘此，微官奈若何。
世情堪叹息，身计任蹉跎。
客鬓凉风早，乡心夜雨多。
故交谁复在，无厌数来过。
宿山馆 其十
徐积（宋代）

远村樵采皆归舍，近涧人烟已上灯。黍饭未炊催秣马，蕨羹初上喜逢僧。

兽争食斗牙磨血，鸟近泉栖羽刷冰。若到红尘人见问，不将水溜结为层。
折杨柳
鱼玄机（唐代）

朝朝送别泣花钿，折尽春风杨柳烟。

愿得西山无树木，免教人作泪悬悬。
湖居无事日课小诗 其三
周紫芝（宋代）

茶了诗窗饭后杯，儿书未熟急须催。鸟于花外唤客出，山自眼前将句来。
晓发睢阳
汪广洋（明代）

霜重清寒透紫貂，睢阳城外发行轺。西风满目芦花白，疑是秋江上早潮。
伏闻令公疾愈对见延英，因有贺诗远封投献
薛逢（唐代）

吉语云云海外传，令公疾愈起朝天。皇风再扇寰区内，

人镜重开日月边。光启四门通寿域，深疏万顷溉情田。

陪臣自讶迷津久，愿识方舟济巨川。
南中咏雁诗
韦承庆（唐代）

万里人南去，三春雁北飞。
不知何岁月，得与尔同归？
梅岩
宋高宗（宋代）

怪石苍岩影翠霞，梅梢疏瘦正横斜。
得因祀事来寻胜，试探春风第一花。
道士程用之为余传神因题
范仲淹（宋代）

貌古神疏画本难，因师心妙发毫端。
无功可上凌烟阁，留取云山静处看。
奉和幸望春宫送朔方大总管张仁亶
郑愔（唐代）

御跸下都门，军麾出塞垣。
长杨跨武骑，细柳接戎轩。
睿曲风云动，边威鼓吹喧。
坐帷将阃外，俱是报明恩。
采莲女
胡宿（宋代）

碧盖缃葩映素秋，此中兰櫂好销忧。
相将共挈青丝笼，一笑同销翠羽舟。
日暮鸣榔随下濑，夜深归櫂怯中流。
东方自有罗敷婿，不顾江边越鄂州。
奉答孙推官南屏旧游
蔡襄（宋代）

已怜丛翠在湖边，最胜浓岚返照前。
未省天工能刻饰，祗应山骨自清坚。
岩端下溜添春涧，穴底来风送野烟。
欲仗何人安屐齿，更寻幽径一攀缘。
岁在癸丑年始七十正旦日书事 其四
富弼（宋代）

今年始是乞骸年，我向年前已挂冠。都为君王怜久疾，肯教先去养衰残。
送王校理
司马光（宋代）

金门倦鸣玉，千骑出东方。封略依沧海，枌榆近故乡。

秦碑苔蚀字，鄅稻日翻芒。国吏遥应识，当年丞相郎。
读唐人愁诗戏作
陆游（宋代）

天恐文人未尽才，常教零落在蒿莱。
不为千载离骚计，屈子何由泽畔来？
郊行
潘牥（宋代）

山色今朝改，溪流昨夜添。
数荷红贴水，一笋绿平檐。
处处闻缫轴，时时见酒帘。
买香諠岳庙，翁媪亦祈签。
十一月二十六日松风亭下梅花盛开
苏轼（宋代）

春风岭上淮南村，昔年梅花曾断魂。
岂知流落复相见，蛮风蜑雨愁黄昏。
长条半落荔支浦，卧树独秀桄榔园。
岂惟幽光留夜色，直恐冷艳排冬温。
松风亭下荆棘里，两株玉蕊明朝暾。
海南仙云娇堕砌，月下缟衣来扣门。
酒醒梦觉起绕树，妙意有在终无言。
先生独饮勿叹息，幸有落月窥清樽。
赋梅堂闲吟
陈宓（宋代）

只知风骨清于玉，敢把精神看作花。
一阵异香明月下，定知来自玉皇家。
画水辞庚辰六月礼部南斋作
顾清（明代）

群山兮东倾，百川兮与俱。昆崙兮万里，渺东极兮归墟。

龙门兮三峡，屹峥嵘兮喷鞺鞳。奠九服兮常宁，疏万派兮终合。

展瑶签兮拂霜藤，目窈窕兮耳泠泠。江南兮春尽，蘼芜绿兮枫青。

思美人兮何处，抚朱弦兮空复情。
昭君怨·学道须凭一志
佚名（宋代）

学道须凭一志。无志难逃生死。对境志如山。自然安。万法不离清净。性定方能得命。会得这玄空。道必通。
寄倪元镇六首 其六
王畦（元代）

久矣维摩误色空，愧无长翮溯晨风。空岩长笑一回首，又在扶桑东复东。
和彦仲长汀铺留题
胡寅（宋代）

瘦马鞭犹懒，长亭室正虚。
五言留败壁，一饭饱新蔬。
阅世但如许，浮生宁原余。
茅檐与藻棁，等观是蘧庐。
弭盖亭
文同（宋代）

弭盖长亭下，轩窗慰客心。
田塍交远日，水堋泻清襟。
此道云千里，西山雪万寻。
尘衣无奈拂，去骑复骎骎。
四月一日霖潦新霁痼疾稍瘳乍归故园拂剔丛莽
舒岳祥（宋代）

衰翁病起头初里，拄杖穿林探笋生。
悄悄菰蒲看鸟上，疏疏杨柳见人行。
一春长雨花全瘦，半日佳晴蝶便轻。
小立绿阴青子下，稼华洗尽总幽情。
应诏赋得除夜
史青（唐代）

今岁今宵尽，明年明日催。
寒随一夜去，春逐五更来。
气色空中改，容颜暗里回。
风光人不觉，已著后园梅。
瓶插月桂衮绣毬甚丽
钱时（宋代）

月桂闹装红欲滴，绣毬圆簇白如霜。我无艳眼相酬答，付与庭花自在黄。
江边竹枝词（七首）
王逢（元代）

北望大江南望城，席帽马鞍屏障横。
侬是小山渔泊户，水口风门过一生。
鹿柴
王维（唐代）

空山不见人，但闻人语响。
返景入深林，复照青苔上。
对雪
子兰（唐代）

密密无声坠碧空，霏霏有韵舞微风。

幽人吟望搜辞处，飘入窗来落砚中。
复诸亲庆会致语口号
史浩（宋代）

潭府今朝雅宴开，郁纷佳气霭蓬莱。笙歌丛里环珠履，衮绣光中荐玉杯。

已喜群仙来阆苑，更须三熟见瑶台。料应太史占乾象，星斗森罗拥上台。
龙香行，赠吴国良
郑元祐（元代）

张公洞中芝草春，帝藏宝书更几尘？中有龙香烧墨法，古苔溜雨松肤皴。

木公窃窥试造后，至今法行溪水滨。吴生妙解不求似，独造万古工何纯！

玄霜夜捣玉兔臼，黑琼晓剥苍蛟鳞。制成比之犀截角，研罢顿似鸾凭茵。

姿如青铜色如漆，并潘便见亦相亲。老奚父子委世久，潘李竟谁追后尘？

嗟生一朝遇赏识，会同南琛贡紫宸。愿宝龙香古圭璧，明月清光长照人。
颂古十八首 其十六
释师一（宋代）

举手攀南斗，移身倚北辰。出头天外看，须是个般人。
月节折杨柳歌十三首 其七 七月歌
佚名（魏晋）

织女游河边。牵牛顾自叹。一会复周年。折杨柳。揽结长命草。同心不相负。
槠州路口小雨诗
项安世（宋代）

三十年前过此时，一双青髻绾青丝。
如今旧雨犹相记，只傍星星白发吹。
赋得轻燕逐风斜一首
黄省曾（明代）

三月雕梁燕，飞飞弄景韶。采乘花雨度，斜趁柳风飘。

语幕侵歌丽，回帘逐絮娇。赵家魂不散，金屋尚逍遥。
杂诗绝句十七首
梅尧臣（宋代）

岸傍草树密，往往不知名。
其间有啼鸟，似与船相迎。
雨过
张裕钊（清代）

江天新霁好，林表暮光分。斜日映残雨，清风卷乱云。

竹凉新叶战，荷湿暗香闻。顿觉炎歊失，开缄拂簟纹。
雨中集游元封双璧堂因怀其尊人宗谦
佘翔（明代）

片雨昼冥冥，入帘书带青。柳条低结冷，花萼散微馨。

校字乌知学，闻诗鲤过庭。穷交吴楚别，忽忽七流萤。
幽芳晚凉倚窗观稼
洪咨夔（宋代）

晚风不动稻苗平，叶叶头边沆瀣明。
井养不穷功用在，谁将易象细推评。
蓉湖消夏竹枝词十首 其六
秦燮（清代）

轻纨歌扇写蝇头，手弄香囊茉莉球。水榭半开帘半卷，绿杨阴下看归舟。
题老翁骑马图
刘基（明代）

少年远征役，及归鬓巳霜。战甲零落尽，空馀弓箭房。

老马同死生，蹴踏沙碛长。故乡此何极，仰看鸿雁行。
晚晴
韩淲（宋代）

雨阔云难敛，高楼忽晚晴。地卑虽带润，天近自增明。

蚊动初成势，鸦翻过宿声。墙根有孤树，清坐见凉生。
天基锡宴致语口号
方岳（宋代）

春绿晴融太液池，好风都在万年枝。
宫墙璆玉韶音远，合殿珠环晓漏迟。
天近六龙扶翠辇。云深五凤挟瑶池。
镐京长启需云宴，先奏端平第一诗。
送琴客许扬归永嘉
范成大（宋代）

乌帽休冲九陌埃，瘦藤定约到秋回。
龙湫鴈荡经行处，断取松风万壑来。
端嘉杂诗二十首
刘克庄（宋代）

一番旗鼓建行台，勇者投躯富替财。
边将不消横草战，国王只要撒花回。
永福寺
蒋湘培（清代）

倚槛溪声绕碧岑，开窗云气落衣襟。青山有画渔樵路，古佛无衣钟磬音。

谷口烟霞秋似染，寺门松栝昼常阴。名花翠竹俱零落，倚仗空林时一吟。
颂古三十二首
释明辩（宋代）

金刚南际老番王，反著襕衫入大唐。
牛首旃檀都卖了，唯垂鼻孔不囊藏。
挽王中丞
李攀龙（明代）

司马台前列柏高，风云犹自夹旌旄。
属镂不是君王意，莫作胥山万里涛。

幕府高临碣石开，蓟门丹旐重徘徊。
沙场入夜多风雨，人见亲提铁骑来！
赠别陈本容 其二
佘翔（明代）

陈遵结侠起高名，尺牍题来慰友生。不比当年惊座者，风流到处动公卿。
岳季坚王叔明梧竹堂同集时季坚将归黄鹤山
袁华（明代）

长日园池水竹阴，临深展席酒同斟。花开薝卜五月雪，果熟枇杷万树金。

未觉山王称旷达，更逢顾陆写萧森。独怜黄鹤归耕者，诗酒何时再盍簪。
酬冯绛州早秋绛台感怀见寄
权德舆（唐代）

良牧闲无事，层台思眇然。六条萦印绶，三晋辨山川。

洗嫧讴谣合，开襟眺听偏。秋光连大卤，霁景下新田。

叶落径庭树，人归曲沃烟。武符颁美化，亥字访疑年。

经术推多识，卿曹亦累迁。斋祠常并冕，官品每差肩。

接部青丝骑，裁诗白露天。知音愧相访，商洛正闲眠。
赋运使张大监道州石山以张诗平地风澜险于水此心铁石听之天为韵
项安世（宋代）

枚回洲边春水生，日光照縠波文平。绣衣使者何世上，綵舟唤客论交情。

平生择交不择利，俗子纷纷卧之地。少年所识惟石君，晚岁相从不相弃。

一官到处西复东，悲欢得失无不同。谁云我州大如斗，中有千岩万壑含松风。

迩来所得尤艰难，人力不到天为剜。幽寻五岭犯炎雾，裹送万里穿狂澜。

十夫舁前一夫洗，落尽煨尘见云巘。回首笑向道州守，此解未如人世险。

头颅已过羊肠车，不用更通丞相书。老来得此万事足，摩挲苍璧相倚于。

玉帘崭崭何齿齿，质坚德重不可徙。要镌𡊢口方玉池，更酌西岭玻璃水。

小却盛之数亩园，日夕与之同卧起。客来莫怪我自怜，老子心情正如此。

大山嵯峨势千寻，小山左右罗瑶簪。坡陀峭立各有态，面目虽异同肝心。

叩之其声清以越，如磬之石钟之铁。怕令去作清庙器，潜向江头□□□。

江头之月今几年，惯见东西南北客。凛然相对各无惭，惟此主人伴此石。

主人说法石解应，夜深哦诗使之听。垠崖划断声雷硍，有语盘空如此硬。

与人说石仍说诗，世间此乐谁得之。故人往往解此意，赠以飞瀑和天池。

三君相视俱悠然，主人之乐无穷年。只愁清庙要钟磬，早晚捉去调钧天。
题赵云九大令
金城（清代）

浩然归去托微疴，自在高怀且放歌。江上莼鲈篱畔菊，故乡原胜异乡多。
景福东厢诗·即日
司马光（宋代）

枍栺留深殿，仓琅秘九门。
日长人对直，风迥燕高翻。
林有萧疏意，云无片缕痕。
钧天真自到，不多暂飞魂。
南塘即事
翁卷（宋代）

半川寒日满村烟，红树青林古岸边。
渔子不知何处去，渚禽飞藩拗罾船。
端午帖子 其一 皇后阁
周必大（宋代）

宝典推重五，欢声沸六宫。等閒调玉瑟，聊助舜琴风。
仙姬送桂图为王芳圃弄璋志喜
章甫（宋代）

妾住云楼佩玉琼，金风敲落桂花声。连枝结子君须记，认取灵根出太清。
陌上桑
白玉蟾（宋代）

春深陌上桑，群蚕赖以食。
鞠蚕妾之事，采桑妾之职。
桑老蚕茧妾，幸而筥筐实。
缲之复纺之，妾复躬紝维。
织妾一端练，于以蔽袒裼。
使君一问桑，下车辄思惑。
妾固愿相从，妾夫不足惜。
安得以妇人，而灭使君德。
使君勿内热，妾心坚如石。
彦文见和新正为寿绝句推借过厚再和呈二首 其一
程俱（宋代）

不随时态冷如丁，只有肥牛与濯缨。正自幽寒侣长吉，愧无词赋敌兰成。
寄送于去非三首
赵蕃（宋代）

草木政怒长，波涛方疾流。
雄辞杂蛟蚓，健笔走龙虬。
我句平无取，君才勇莫俦。
如何晦翁语，折节继前修。
木兰花·未开常探花开未
刘因（元代）

未开常探花开未。又恐开时风雨至。花开风雨不相妨，说甚不来花下醉。百年枉作千年计。今日不知明日事。春风欲劝座中人，一片落红当眼坠。
解闷十二首·其六
杜甫（唐代）

复忆襄阳孟浩然，清诗句句尽堪传。
即今耆旧无新语，漫钓槎头缩颈鳊。
七娘子（贺人子晬）
吴申（宋代）

君家诸子燕山盛。去年两见门弧庆。银蜡烧花，宝香熏烬。晬盘珠玉还相映。

耳边好语凭君听。此儿不与群儿并。右执金戈，左持金印。功名当似王文正。
喜雨一首呈司录诸公及诸先辈
晁说之（宋代）

二年七日古人叹，一雨三时此际心。
辛苦禜宗诛大厉，欢欣毕宿散群阴。
无烦钟鼓禽鱼乐，便觉来牟波浪深。
敢恨泥功山下路，且增秀色遍遥岑。
初至陈留南镇夙兴赴县
陈与义（宋代）

五更风摇白竹扉，整冠上马不可迟。
三家陂口鸡喔喔，早於昨可朝天时。
行云弄月翳复吐，林间明灭光景奇。
川原四望郁高下，荡摇苍茫森陆离。
客心忽动群鸟起，马影渐薄村墟移。
须臾东方云锦发，向来所见今难追。
两眼聊随万象转，一官已判三年痴。
只将乘除了吾事，推去木枕收此诗。
写我新篇作画障，不须更觅丹青师。
咏鱼
区元晋（明代）

弹铗宁因味不兼，养鱼偏爱出藏潜。请看鳞甲凌秋奋，九万名从小鉴添。
江蓠馆六咏 其三 月榭
张元凯（明代）

遥空独鸟还，松际孤云没。呼彼谪仙人，同问青天月。
雪中次韵王巩廷平四绝句 其二
刘摰（宋代）

渐飞大片纷如靴，更扑惊风乱似麻。为谢妻孥衣但典，莫愁米贵酒难赊。
宜黄尉李集义遗书问安否小诗为谢
孙觌（宋代）

三年著南冠，两见芳岁新。朝为虫蛇侣，暮与魑魅邻。

行随木上虫，卧对竹夫人。独有金石交，不废风雨晨。

书来一吊屈，我已屡厄陈。啧啧爨下桐，嗷嗷辙中燐。

縆以朱丝绳，放之碧海津。穷途得重惠，肝胆久轮囷。
满江红
元好问（金朝）

枕上吴山，隐隐见、宫眉修碧。人好在、断浑似，画图相识。

罗袜尘香来有信，玉箫声远寻无迹。恨不将、春色醉仙桃，迷芳席。

婵娟月，韶华日。梦已尽，愁仍积。江花共江草，几时终极。

锦树摧残胡蝶老，冰绡剪破鸳鸯只。拌楚云、湘雨一生休，休相忆。
撤移旧居小假山过佳隐
张镃（宋代）

顷年叠石规制陿，大类堆沙戏成塔。
一株蟠桂两穉松，便爱清阴蔓藤匝。
阶前指作嵩华样，引宾纪咏纷酬答。
迁巢城北倏两期，惯有真山坐延纳。
人生最怕眼见广，到处卑凡意难合。
每还旧舍觉荒陋，草树虽添漫稠杂。
林塘移植势定增，未成已想风烟飒。
朝晴夕晦各异状，倚杖閒看更铺榻。
园中胜赏亦甚富，此独宜茶兼酒榼。
载来非敢俲奇章，甲乙题朱旋涂蜡。
赠开先悟老述情三颂自掀持淡泊不事化缘夜坐
王洋（宋代）

身如枯木了生涯，那更迎春竞物华。
金粟病中犹示众，如来到物不须夸。
毗卢法藏无心供，兜率陀天自散花。
比似出门千万事，何如丰俭且随家。
咏井底花影赠李太常
郭第（清代）

素绠夜不垂，寒波晓含洁。
娇英被银床，葳蕤弄澄澈。
对月还对镜，堪赏那堪折。
细读太常诗，泠然莹冰雪。
次曾元礼韵
洪刍（宋代）

卧龙山下阿兰若，漠漠烟城楚水西。肯共扶筇同散步，来寻负水慰卑栖。

曲肱睡稳门常掩，促膝谈深日已低。他日相过如卜昼，南窗就我共羹藜。
送张将领
李龏（金朝）

平生凭一箭，此去必成名。晚月催行色，秋风入别情。

潮分江口镇，山拥石头城。匹马烟尘外，当开骠骑营。
商飙馆
曾极（宋代）

商飙基在昔人非，草木犹为富贵移。曾是六朝歌舞地，黄花一半染胭脂。
道过京师二首
曹勋（宋代）

离离禾黍满东郊，秋入鸦声处处娇。
败壁断垣成怅望，一鞭又过懊来桥。
句
孙昌龄（宋代）

白狼去后桑田出，仙女升来洞府闲。
积雨平度道中，先寄鸣九
李宪噩（清代）

长途亘方倦，积雨绵未歇。滃然生湿云，望山正愁绝。

寂历荒店宿，徘徊孤驿发。已揽晓衣重，未改午风热。

阻顺稍不惊，微劳足怡悦。况与素心期，故人隔年别。
金刚随机无尽颂·法界通花分第十九
释印肃（宋代）

方云福德多，多数尚谣讹。
法身超数量，菩提萨婆诃。
摊破南乡子
程垓（宋代）

休赋惜春诗。留春住、说与人知。一年已负东风瘦，说愁说恨，数期数刻，只望归时。

莫怪杜鹃啼。真个也、唤得人归。归来休恨花开了，梁间燕子，且教知道，人也双飞。
题焦山寺
李吕（宋代）

水轮依风负坤舆，百川东充同灌输。
掀巾之陂莽吞受，沃焦之册初不濡。
云根终古插江湖，狂澜滔天随卷舒。
空神回飚避突兀，海门排霄岌相扶。
僧居蠔山迷向背，佛宇蜃气成吹嘘。
昔游玄冬崖壑枯，洪涛溅雨名优裳裾。
风来驾潮愁海若，溟涨跋浪翻鲸鱼。
羽渊咸池相荡潏，月阿日窟漂方隅。
此身浮沤一缘聚，四大湿相瀰空虚。
鍼锋悬持妙善住，蚊睫坐睨焦螟居。
山中老禅眼於菟，香饭遣化分雕胡。
重渊重涎舞蛟首，方丈冥寝凝薰炉。
夜寒黑月照浊水，乞取坏衲摩居珠。
归雁
齐己（唐代）

塞门春已暖，连影起蘋风。云梦千行去，潇湘一夜空。

江人休举网，虏将又虚弓。莫失南来伴，衡阳树即红。
戏遣老懹
陆游（宋代）

平生碌碌本无奇，况是年垂九十时。
阿囝略如郎罢老，稚孙能伴太翁嬉。
花前骑竹强名马，阶下埋盆便作池。
一笑不妨闲过日，叹衰忧死却成痴。
定香亭雪用东坡聚星堂雪韵赋禁体
郭嵩焘（清代）

峭风过树搜败叶，昨日苦寒今日雪。正愁酒冷炉火暗，莫惜井日瓶弦绝。

官鼓初沈鸦雀集，屏风对亚桑竹折。微镫闪座翳还吐，积霰飘帷明复灭。

侧势斜冲危槛入，湿烟徐漾回风掣。泉源走石峭生棱，薜荔侵墙寒点缬。

西湖半落水浮杯，东阁重开云散屑。海烽照耀旌旆愁，世事飘转风花瞥。

醉时欢赏醒时叹，古人胜事今人说。汝南号令传呼急，日手𧤺沙冷如铁。
浮江探梅
林宪（宋代）

清游可以愈宿疾，梅花自能来好人。
嗅花徐步沙碛裹，天风液液回三春。
临江仙（周国正生朝）
韩淲（宋代）

寒食清明春事好，公家霁月光风。年时犹记雨声中。州侯陈乐舞，法从酒杯同。

坐上王杨虽自散，酴醿依旧香浓。待将诗易寿无穷。鸢飞鱼跃矣，风虎更云龙。
又答赵象独坐（一作寄赠蝉锦香囊）
步非烟（唐代）

无力严妆倚绣栊，暗题蝉锦思难穷。

近来赢得伤春病，柳弱花欹怯晓风。
咏史十首 其七 龚胜
佘翔（明代）

炎祚既云微，五侯起专政。成都怀异心，敢窃太阿柄。

亦有金縢书，居摄附姬圣。传玺胁后宫，新室朔改正。

乃徵龚大夫，大夫固称病。印绶岂不荣，所耻事二姓。

草玄者何心，竟乃作符命。
落花
归庄（清代）

枝上黄莺渐露身，飞英历乱堕红尘。将随薜荔依山鬼，难共靡芜待美人。

河北名园贪结子，武陵归棹欲迷津。香车宝马缘都尽，天与幽人一锦茵。
北园杂咏
陆游（宋代）

小桥密接西冈路，支径深通北崦村。
老子意行无远近，月中时打野人门。
景定癸亥特旨以布衣陈随隐除东宫掌书作贺之
钱舜选（宋代）

夜泛孤篷载月船，静搜吟料六桥边。
诗成上达宸聪了，流落人间到处传。
春夜奉怀苏仲豫次陈无己韵赠仲豫
李彭（宋代）

云外头陀是去年，已看汀草涨晴川。梦中未觉关河远，枕底忽晴钟鼓传。

但可马曹聊拄颊，看渠凤阁竞加鞭。蓬窗想得司春瓮，一夜糟床酒注泉。
宿
林季仲（宋代）

万壑千岩簇马蹄，羞将尘鬓照清溪。晚云带雨东风急，无数飞花过竹西。
次韵梅山弟感时四首
陈著（宋代）

吟情本是谢玄晖，邂逅年来世事非。
到处望风千甲解，无人留日一戈挥。
杜鹃入洛啼拌死，鸿雁辞南去有归。
浩荡春光天万里，孤云叶叶向谁飞。
宿宝胜寺
真山民（宋代）

苦吟吟未了，只向两廊行。
月去塔无影，风来铎有声。
禅心随水净，佛眼共灯明。
安得云边住，与僧分此情。
正月十五夜北宿海昏既苦无月且苦无灯京国乡邦凄然两地复成一律以纪游踪
张萱（明代）

远道长驱泥滑滑，严装倦客马萧萧。谁家短笛递悲咽，半壁寒灯照寂寥。

怅望云山迷故国，不妨风雨妒今宵。更忆传柑新宴罢，汉宫春色为谁骄。
宫词效王建五首 其一
张耒（宋代）

夜来霜重著栏干，玉殿无尘玉甃寒。日日君王罢朝早，禁廷无事一冬閒。
隐静分题得静字
章甫（宋代）

平生苦爱閒，多病复便静。
每为林下游，忽若醉而醒。
茲山昔曾登，当暑毛骨冷。
碧霄环佩声，古木旌幢影。
五峰如高人，一一各秀颖。
俗驾难久留，佇立但俄顷。
别来三十载，往往梦清境。
从公得再来，共此春日永。
凭高惬幽思，即事发深省。
然灯战枯棋，临水瀹新茗。
兴阑下山去，妙处心已领。
晓雨湿篮舆，冲泥度前岭。
武夷游仙咏
韦骧（宋代）

崔嵬倚天苍翠匀，罗列百里清无尘。气象不与凡山钧，举目已讶非前闻。

悠悠官道行溪滨，不陟峻险仙源分。穿松度竹微荆榛，古观壮丽依嶙峋。

道人鹤氅乌纱巾，引我举棹来长津。横滩激浪花如银，舟子敏捷妙入神。

萦纡逆溯山之根，两壁万仞干青云。如庵如室如仓囷，奇踪怪状何纷纷。

仰观持久头酸辛，开蓬偃卧望始真。遗机断脱垆不熏，漆棺不朽藏何身。

鸡窠乱草宛若新，舟航六七排鱼鳞。半入崖厂谁施陈，辄疑构置因昔人。

留此诡异矜常伦，却看危峭无攀扪。下插万丈深潭沦，虽有智力何由伸。

此莫谩诘徒自勤，手披旧记烦咨询。逖想会仙奚所存，两峰最大势最尊。

当时曾集三千宾，幔亭铺设紫云茵。酒味醇洁肴羞珍，凤儿荷香艺绝群。

宾云奏彻更几春，饮散祇以夸曾孙。神仙渺茫难重论，此会此语相传云。

俨然遗迹尚不泯，严祠唯奉武夷君。潜有惠泽均斯民，我游自午至夕醺。

目力所能才逡巡，长言记录濡毫频。师仙术异非所欣，但怅胜概无缘邻。